Document ID: 31987R3791

*****
ΚΑΝΟΝΙΣΜΟΣ (ΕΟΚ) αριθ. 3791/87 ΤΗΣ ΕΠΙΤΡΟΠΗΣ
της 17ης Δεκεμβρίου 1987
για την κατάταξη εμπορευμάτων στην κλάση 87.10 του κοινού δασμολογίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 σχετικά με τα μέτρα για την ενιαία εφαρμογή της ονοματολογίας του κοινού δασμολογίου (1), όπως τροποποιήθηκε τελευταία από τον κανονισμό (ΕΟΚ) αριθ. 2055/84 (2), και ιδίως το άρθρο 2,
Εκτιμώντας:
ότι, για τη διασφάλιση της ομοιόμορφης εφαρμογής της ονοματολογίας του κοινού δασμολογίου, πρέπει να θεσπιστούν διατάξεις σχετικά με τη δασμολογική κατάταξη των ποδηλάτων ανωμάλου εδάφους (cross) για παιδιά, που αποτελούνται από έναν κλειστό σκελετό μεταλλικού σωλήνα ύψους 28 cm (απόσταση μεταξύ του άξονα του μηχανισμού των πενταλιών και του σελοσφιγκτήρα), εφοδιασμένα με τροχούς διαμέτρου 30 και 50 cm (12 έως 20 ίντσες), με πεντάλι και άξονες τροχού που φέρουν ρουλεμάν με μπίλιες και με μηχανισμό μικρής αλλαγής της ταχύτητας·
ότι το κοινό δασμολόγιο που αποτελεί παράρτημα του κανονισμού (ΕΟΚ) αριθ. 950/68 του Συμβουλίου (3), όπως τροποποιήθηκε τελευταία από τον κανονισμό (ΕΟΚ) αριθ. 3529/87 (4), κατατάσσει στην κλάση 87.10 τα ποδήλατα (στα οποία περιλαμβάνονται και τα τρίτροχα διανομής εμπορευμάτων και τα παρόμοια), χωρίς κινητήρα, και στην κλάση 97.01 τα αμάξια και οχήματα τροχοφόρα για τη διασκέδαση των παιδιών, όπως ποδήλατα, τροτινέτες (πατίνια), μηχανικά αλογάκια, ποδοκίνητα αυτοκίνητα, αμαξάκια για κούκλες και παρόμοια· ότι για την κατάταξη των εμπορευμάτων που αναφέρονται παραπάνω μπορούν να ληφθούν υπόψη οι εν λόγω κλάσεις·
ότι τα εν λόγω ποδήλατα πρέπει να είναι ανθεκτικά για την εξάσκηση αθλητικής δραστηριότητας και είναι κατασκευασμένα σύμφωνα με τον συνηθισμένο τρόπο και φέρουν ρουλεμάν με μπίλιες · ότι, σύμφωνα με τη σημείωση 1 στοιχείο ν) του κεφαλαίου 97, εξαιρούνται από το κεφάλαιο αυτό και θα πρέπει να καταταχθούν στην κλάση 87.10·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα ποδήλατα ανωμάλου εδάφους (cross) για παιδιά, που αποτελούνται από έναν κλειστό μεταλλικό σωλήνα ύψους 28 cm (απόσταση μεταξύ του άξονα του μηχανισμού των πενταλιών και του σελοσφιγκτήρα), εφοδιασμένα με τροχούς διαμέτρου 20 και 50 cm (12 έως 20 ίντσες), με πεντάλια και άξονες τροχού που φέρουν ρουλεμάν με μπίλιες και με μηχανισμό μικρής αλλαγής της ταχύτητας, υπάγονται στην κλάση:
87.10 Ποδήλατα (στα οποία περιλαμβάνονται και τα τρίτροχα διανομής εμπορευμάτων και τα παρόμοια) χωρίς κινητήρα.
Άρθρο 2
Ο παρών κανονισμός αρχίζει να ισχύει την όγδοη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Δεκεμβρίου 1987.

Labels: 8
3
1